स्टेज से उतरते समय सिंगर और उसके दोस्तों को धक्का दिया, विधायक के बेटे पर केस दर्ज
Sonu Nigam Manager Controversy मुंबई के चेंबूर इलाके में लाइव कंसर्ट के दौरान सिंगर सोनू निगम के साथ धक्का-मुक्की की गई। घटना सोनू के साथ सेल्फी लेने पर हुई थी।
मुंबई के चेंबूर इलाके में लाइव कंसर्ट के दौरान सिंगर सोनू निगम के साथ धक्का-मुक्की की गई। घटना सोनू के साथ सेल्फी लेने पर हुई थी। आरोप उद्धव गुट के विधायक प्रकाश फटरपेकर के बेटे पर लगा है। घटना के बाद सोनू ने सोमवार देर रात पुलिस स्टेशन पहुंचकर आरोपी के खिलाफ FIR कराई। इसमें चोट पहुंचाने, गलत तरीके से रोकने की शिकायत की गई। अभी तक आरोपी की गिरफ्तारी नहीं हुई है।
पहले जानिए आखिर क्या हुआ
यह घटना चेंबूर फेस्टिवल में फिनाले के दौरान हुई। सोनू निगम परफॉर्म कर रहे थे। पुलिस में दर्ज शिकायत के अनुसार, विधायक प्रकाश फटरपेकर के बेटे ने पहले तो सोनू के मैनेजर सायरा संग बदतमीजी की। बाद में जब सोनू निगम स्टेज से नीचे आ रहे थे तो उसने पहले सिंगर के बॉडीगार्ड को धक्का दिया और फिर सोनू को भी धक्का मारा। DCP हेमराज सिंह राजपूत के मुताबिक, आरोपी का नाम स्वप्निल फटरपेकर है।
सोनू बोले- मैं सीढ़ियों से गिर पड़ा
सोनू ने कहा, 'कंसर्ट के बाद मैं स्टेज से नीचे आ रहा था कि एक व्यक्ति स्वप्निल ने मुझे पकड़ लिया। फिर उसने हरि और रब्बानी (दोनों सोनू सूद के साथी हैं) को धक्का दिया जो मुझे बचाने आए थे। मैं सीढ़ियों पर गिर पड़ा। मैंने शिकायत दर्ज कराई है, ताकि लोग जबरदस्ती सेल्फी लेने और हाथापाई करने के बारे में न सोचें। अगर कुछ लोहे की रॉड पड़ी होतीं तो रब्बानी की मौत हो सकती थी। उसे इस तरह से धक्का दिया गया था। आप वीडियो में देख सकते हैं कि मैं भी गिरने वाला था।'
DCP बोले- हम जांच कर रहे
DCP राजपूत ने कहा, 'मैंने सोनू निगम से बात की है। अब तक हमें ऐसा कोई सबूत नहीं मिला है जिससे यह पता लगाया जा सके कि वाकई आरोपी सेल्फी लेना चाहता था या कोई और वजह है। हम कारण का पता लगाने के लिए जांच कर रहे हैं।'
प्रियंका चतुर्वेदी ने कहा- मामूली हाथापाई हुई, यह हमला नहीं
शिवसेना (उद्धव ठाकर गुट) नेता प्रियंका चतुर्वेदी ने न्यूज एजेंसी ANI से बातचीत में कहा कि यह हमला नहीं है। स्थानीय विधायक का बेटा सोनू निगम के परफॉर्मेंस के बाद उनके साथ सेल्फी के लिए जा रहा था,,लेकिन सोनू के बॉडीगार्ड ने उसे नहीं पहचान पाने के कारण रोक दिया। इस पर उनके बीच मामूली हाथापाई हो गई। जिसके कारण एक या दो लोग स्टेज से गिर गए। इस बीच, विधायक की बेटी और ‌BMC की पूर्व पार्षद बीच में आईं और उन्हें रोका। इसके बाद घायलों को अस्पताल ले जाया गया।